作者:鮑溶
標題:悲湘靈
內容:山上涼雲收，日斜川風止。娥皇五十弦，秋深漢江水。初因無象外，牽感百憂裡。霜露結瑤華，煙波勞玉指。將隨落葉去，又繞疏蘋起。哀響雲合來，清餘桐半死。女顏萬歲後，豈複嬋娟子。不道神無悲，那能久如此。魂魄無不之，九山徒相似。沒沒竟不從，唯傷遠人耳。斑斑淚篁下，恐有學瑟鬼。